b'\n_START_ARTICLE_\nSlicks \xe2\x80\x99n\xe2\x80\x99 Slide\n_START_SECTION_\nPelaaminen\n_START_PARAGRAPH_\nPeliss\xc3\xa4 ajettavat radat n\xc3\xa4kyv\xc3\xa4t ruudulla kokonaan, joten moninpeli samalta ruudulta toimii hyvin. Slicks \xe2\x80\x99n\xe2\x80\x99 Slidessa on laaja ajoneuvovalikoima (muun muassa ufo, moottoripy\xc3\xb6r\xc3\xa4 ja panssarivaunu), ja ajoneuvovalinta riippuukin usein radan tyypist\xc3\xa4. Uusimmissa versioissa on mukana my\xc3\xb6s aseet ja autojen vaurioituminen._NEWLINE_Slicks \xe2\x80\x99n\xe2\x80\x99 Slidea pystyy pelaamaan maksimissaan nelj\xc3\xa4 henkil\xc3\xb6\xc3\xa4 samalta n\xc3\xa4pp\xc3\xa4imist\xc3\xb6lt\xc3\xa4. Peliin pystyy tekem\xc3\xa4\xc3\xa4n omia ratoja kentt\xc3\xa4editorilla._NEWLINE_Slicks \xe2\x80\x99n\xe2\x80\x99 Slide on edelleen myynniss\xc3\xa4 internetin kautta. Peli vaatii DOSBoxia toimiakseen, jos sit\xc3\xa4 haluaa pelata 64-bittisell\xc3\xa4 Windowsilla.\n_START_SECTION_\nVastaanotto ja perint\xc3\xb6\n_START_PARAGRAPH_\nSlicks \xe2\x80\x99n\xe2\x80\x99 Slide tunnetaan Suomessa suosittuna yhden ruudun moninpelin\xc3\xa4, jollaisia julkaistiin erityisesti 1990-luvulla. Toimittaja Juho Kuorikosken mukaan pelin pelattavuus ei ole k\xc3\xa4rsinyt vuosien saatossa: se on \xe2\x80\x9dpirullisen yksinkertainen\xe2\x80\x9d mutta edelleen koukuttava. Peli on h\xc3\xa4nen mielest\xc3\xa4\xc3\xa4n parhaimmillaan isommalla porukalla pelattuna. Nostalgisissa Slicks \xe2\x80\x99n\xe2\x80\x99 Slide -pelimuistoissa korostuu erityisesti samalta n\xc3\xa4pp\xc3\xa4imist\xc3\xb6lt\xc3\xa4 pelaaminen, jolloin pelikokemus oli intensiivisin._NEWLINE_Ylh\xc3\xa4\xc3\xa4lt\xc3\xa4 p\xc3\xa4in kuvattujen ajopelien genre oli suosittu 1990-luvulla. Slicks \xe2\x80\x99n\xe2\x80\x99 Sliden l\xc3\xa4hisukulainen on Remedy Entertainmentin Death Rally (1996). Pelist\xc3\xa4 on julkaistu useita klooneja, esimerkiksi Turbo Sliders ja GeneRally, jotka ovat hyvin samankaltaisia kuin Slicks \xe2\x80\x99n\xe2\x80\x99 Slide. Uusimpia peli\xc3\xa4 kunnioittavia julkaisuja on iOS:lle vuonna 2014 julkaistu Drift\xe2\x80\x99n\xe2\x80\x99Drive. Slicks \xe2\x80\x99n\xe2\x80\x99 Sliden pitk\xc3\xa4\xc3\xa4n elinkaareen on vaikuttanut my\xc3\xb6s rataeditori, jolla fanikunta on tehnyt peliin lis\xc3\xa4sis\xc3\xa4lt\xc3\xb6\xc3\xa4.'